Tydskrif skuld Cele verskoning oor opmerking – persombud | Maroela Media
Bheki Cele, minister van polisie, tydens een van sy besoeke aan Normandien. (Foto: Twitter)
Die tydskrif Landbouweekblad moet die minister van polisie, Bheki Cele, om verskoning vra ná die plasing van 'n artikel onder die opskrif: "Cele: Boere moenie kla as hulle seerkry nie".
Die berig het gehandel oor 'n vergadering tussen die boerderygemeenskap van die Normandien-omgewing in KwaZulu-Natal en die minister en het gevolg op die opspraakwekkende moorde op Glen Rafferty en sy vrou, Vida.
Die egpaar is verlede jaar op hul plaas in die omgewing vermoor.
Cele het in die klagte aangevoer hy het nie die gewraakte stelling gemaak nie en die verslaggewing as "roekeloos" bestempel. Volgens hom het dit berus op die woord van 'n boer wat die vergadering bygewoon het en dat die stelling nie vir sy kommentaar of bevestiging voorgelê is nie.
Landbouweekblad het nie self 'n verslaggewer by die vergadering gehad nie.
Lirandzu Themba, Cele se woordvoerder, het namens hom aangevoer die stelling dat boere nie verras moet wees "as hulle seerkry" nie, is "onverantwoordelik en roekeloos" en het spanning in die gemeenskap selfs verder verhoog. Sy het ook gesê die tydskrif het gesteun op die woord van 'n boer wat die vergadering bygewoon het en dat die polisie 'n volledige opname van die vergadering en al die minister se opmerkings laat transkribeer het.
"In geen stadium is hierdie opmerkings gemaak nie."
Chris Burgess, redakteur van Landbouweekblad, sê die tydskrif staan by sy berig. Hy sê die stellings wat aan die minister toegeskryf is, is deur drie onafhanklike bronne bevestig. Almal is Zoeloe, die taal waarin die stellings gemaak is, magtig en almal was self by die vergadering.
Chris Burgess, redakteur van Landbouweekblad. (Foto: Twitter)
Burgess het ook beëdigde verklarings van twee van die drie boere ingedien waarin hulle bevestig dat Cele die opmerkings gemaak het.
Pippa Green, die persombud, sê die stellings wat aan Cele toegeskryf word, is beslis "omstrede".
"Om 'n boerderygemeenskap kort ná 'n dubbelmoord te besoek en dan te sê boere 'moenie huil as hulle seerkry nie', sou 'n ongelooflike stelling wees vir 'n polisieminister om te maak.
"Dit is hoekom dit so belangrik is om te verseker die aanhaling is korrek: Hoe meer omstrede die aanhaling, hoe groter die behoefte om dit na te gaan."
Green sê die sleutelvraag is of dit billik was vir Landbouweekblad om 'n berig met 'n omstrede aanhaling deur die minister te plaas en dít ook as opskrif te gebruik.
Sy het in haar uitspraak bevind Landbouweekblad het verskeie bepalings van die perskode oortree deurdat hy nie vasgestel het of die aanhalings korrek is nie buiten om op een soort inligtingsbron te steun terwyl daar nie 'n verslaggewer by die vergadering was nie. "Daar moes 'n duidelike weerspieëling wees dat die bewerings gemaak is deur boere wat die vergadering bygewoon het."
Green het ook bevind Landbouweekblad het nie die betwiste aanhalings aan Cele se kantoor vir kommentaar of bevestiging voorgelê nie, asook dat die artikel se opskrif misleidend was.
Sy het die tydskrif beveel om Cele om verskoning te vra en aan hom die reg op 'n antwoord te bied.
Landbouweekblad moet ook 'n verskoning plaas op al die platforms waar die oorspronklike storie verskyn het, met 'n duidelike skakel na die oorspronklike aanlyn berig. Die ombud moet dié verskoning self goedkeur.
Burgess het Donderdag gesê hulle respekteer die ombudsman se beslissing, maar stem nie met die uitspraak saam nie.
"Ons is nog onseker of ons daarteen gaan appelleer. Die feit bly dat ons Cele se uitlatings deur drie onafhanklike bronne by die vergadering bevestig het.
"Die kern van die beslissing is dat ons nie vir min. Cele die geleentheid gegee het om na te gaan of hy dit wel gesê het nie. Binne die konteks van wie die minister is, het ons gemeen drie mense het dit wél bevestig."
Burgess sê Landbouweekblad sal voortgaan om sy lesers oor die feite in te lig en dat hulle self oor die waarheid kan besluit.
Cele het op sy beurt gesê hy voel geregverdig deur die beslissing.
"Dit is belangrik dat die media sy verwoestende mag erken as hy nie sy werk behoorlik doen nie. Dié soort verslaggewing het gelei tot verdere geweld deur lede van die boerderygemeenskap, van wie baie die Landbouweekblad-koerant (sic) lees, toe hulle 'n hofgebou in Senekal bestorm en 'n polisievoertuig aan die brand gesteek het.
"Dit het gevolg op die grusame moord op nog 'n plaasbestuurder, tesame met hul woede en verwyt oor 'n stelling wat ek nooit gemaak het nie."
Cele sê die beslissing moet as 'n belangrike les beskou word.
ek sal nie twyfel dat hy dit gese het nie…. ons ken sy bravade op die strand met aanvalsvuurwapens om hom te beskerm teen sagte tekens ….. snaaks hulle kla nou eers
Wel gedaan Mnr. Burgess en hou by jou saak. Die hoed-man dink mos hy kan maak en sê net wat hy wil
Pippa Green is 'n bekende
meeloper van haar base, die ANC-regime.
As n mens nie die integriteit het om pa te staan vir dinge wat jy gese het nie bewys dit die mate van lafhartigheid en arrogansie van so n persoon. Moenie om verskoning vra nie. Niemand gaan so storie net uit die duim uitsuig nie.
… maar dis mos eenvoudig! IEMAND moet tog 'n video/voice opname van die "gesprek" iewers op sy of haar foon hê. PLAAS dit en dat mense self besluit! @Pippa….. mag jy op jou …uhm…kom ons los dit maar liewer daar…. maar ek hoop JY gaan die een wees wat omverskoning vra!